CELEX: 32011D0851
Language: et
Date: 2011-12-12 00:00:00
Title: 2011/851/EL: Komisjoni rakendusotsus, 12. detsember 2011 , liidu täiendava rahalise toetuse kohta Portugalil 2006. ja 2007. aastal seoses haigusetekitaja Bursaphelenchus xylophilus (Steiner et Buhrer) Nickle et al. (männi nematood) vastu võitlemisega tekkinud kulutuste katmiseks (teatavaks tehtud numbri K(2011) 9247 all)

17.12.2011   
            
            
               ET
            
            
               Euroopa Liidu Teataja
            
            
               L 335/107
            
         KOMISJONI RAKENDUSOTSUS,
   12. detsember 2011,
   liidu täiendava rahalise toetuse kohta Portugalil 2006. ja 2007. aastal seoses haigusetekitaja Bursaphelenchus xylophilus (Steiner et Buhrer) Nickle et al. (männi nematood) vastu võitlemisega tekkinud kulutuste katmiseks
   (teatavaks tehtud numbri K(2011) 9247 all)
   (Ainult portugalikeelne tekst on autentne)
   (2011/851/EL)
   EUROOPA KOMISJON
   võttes arvesse Euroopa Liidu toimimise lepingut,
   võttes arvesse nõukogu 8. mai 2000. aasta direktiivi 2000/29/EÜ taimedele või taimsetele saadustele kahjulike organismide ühendusse sissetoomise ja seal levimise vastu võetavate kaitsemeetmete kohta, (1) eriti selle artikli 23 lõiget 6,
   ning arvestades järgmist:
   
               (1)
            
            
               Komisjoni otsusega 2006/923/EÜ (2) kiideti heaks liidu rahaline toetus Portugali kehtestatud meetmete programmile, mille eesmärgiks oli 2006. ja 2007. aastal tõkestada haigustekitaja Bursaphelenchus xylophilus (Steiner et Buhrer) Nickle et al. (männi nematood) levik teistesse liikmesriikidesse. Meetmed seisnesid sellise ala loomisest, kus ei ole ühtegi männi nematoodi vektoriga nakatunud puud (edaspidi „lageraievöönd”).
            
         
               (2)
            
            
               Otsusega 2006/923/EÜ antud rahaline toetus lähtus männi nematoodi tõrjumiseks võetud meetmete edasisest tegevuskavast ning Portugali 28. juulil 2006 esitatud tegevuskava eelarveprognoosist.
            
         
               (3)
            
            
               Otsuses 2006/923/EÜ sätestatud meetmetega seotud viimased väljamaksed tehti Portugalile 2008. aasta juunis.
            
         
               (4)
            
            
               Portugal teavitas komisjoni 28. septembril 2007 ning esitas 30. juunil 2009 lisatõendid selle kohta, et lageraievööndi loomisega seotud kulud olid 2006. aasta juulis esitatud hinnangust palju suuremad. Sellega seoses esitas Portugal uue taotluse liidu rahalise toetuse saamiseks lisakulutuste katteks 10 230 256,59 euro ulatuses. Esialgse alahindamise põhjustasid mitmed tegurid, sh männi nematoodiga nakatunud suurte peremeespuude arvu alahindamine, omanike poolt maharaiutud männi nematoodiga nakatunud peremeespuude väike osakaal ja männi nematoodiga nakatunud noorte peremeespuude maharaiumisega seoses tekkinud kulude väljajätmine.
            
         
               (5)
            
            
               2010. aasta juulis viis komisjon läbi auditi Portugali 30. juunil 2009. aastal esitatud andmete kontrollimiseks. Pärast kõigi täiendava rahalise toetuse taotlusega seotud lisadokumentide läbivaatamist jõuti auditi aruandes järeldusele, et makstud arvete (sh koordineerimiskulude) katteks saab kinnitada abikõlbliku summa 5 314 851,15 eurot.
            
         
               (6)
            
            
               Kuna otsuse 2006/923/EÜ ja täiendava rahalise toetuse taotlusega seotud meetmete liik ja eesmärk on sama, tuleks kohaldada sama suurt liidu toetuse määra nagu otsuses sätestatud ehk 75 %.
            
         
               (7)
            
            
               Kooskõlas 21. juuni 2005. aasta nõukogu määruse (EÜ) nr 1290/2005 (ühise põllumajanduspoliitika rahastamise kohta) (3) artikli 3 lõike 2 punktiga a rahastatakse taimetervise meetmeid Euroopa Põllumajanduse Tagatisfondist. Kõnealuste meetmete finantskontrolli suhtes tuleks kohaldada eespool nimetatud määruse artikleid 9, 36 ja 37.
            
         
               (8)
            
            
               Nõukogu 25. juuni 2002. aasta määruse (EÜ, Euratom) nr 1605/2002 (mis käsitleb Euroopa ühenduste üldeelarve suhtes kohaldatavat finantsmäärust) (4) artikli 75 kohaselt ning komisjoni 23. detsembri 2002. aasta määruse (EÜ, Euratom) nr 2342/2002 (millega kehtestatakse Euroopa ühenduste üldeelarve suhtes kohaldatavat finantsmäärust käsitleva nõukogu määruse (EÜ, Euratom) nr 1605/2002 üksikasjalikud rakenduseeskirjad) (5) artikli 90 lõike 1 kohaselt peab liidu eelarvest tuleneva kulukohustuse võtmisele eelnema rahastamisotsus, mille võtab vastu selleks volitatud institutsioon ja milles sätestatakse kuludega seonduva meetme olulised osad.
            
         
               (9)
            
            
               Käesolev otsus on liikmesriikide kaasrahastamistaotlustes esitatud kulutuste rahastamisotsus.
            
         
               (10)
            
            
               Käesoleva direktiiviga ette nähtud meetmed on kooskõlas taimetervise alalise komitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   Põhimõte
   Käesolevaga kiidetakse heaks liidu täiendava rahalise toetuse eraldamine, et katta Portugali kulutusi 2006. ja 2007. aastal seoses lageraievööndi loomisega männi nematoodi tõrjeks.
   Artikkel 2
   Liidu rahalise toetuse suurus
   Artiklis 1 osutatud liidu täiendava rahalise toetuse maksimaalne kogusumma on 3 986 138,36 eurot.
   Artikkel 3
   Käesolev otsus on adresseeritud Portugali Vabariigile.
   
      Brüssel, 12. detsember 2011
      
         
            Komisjoni nimel
         
         
            komisjoni liige
         
         John DALLI
      
   
   
      (1)  EÜT L 169, 10.7.2000, lk 1.
   
      (2)  ELT L 354, 14.12.2006, lk 42.
   
      (3)  ELT L 209, 11.8.2005, lk 1.
   
      (4)  EÜT L 248, 16.9.2002, lk 1.
   
      (5)  EÜT L 357, 31.12.2002, lk 1.